google/wiki40b huggingface dataset:
Θωρ

Η οικογένεια του Θωρ

Σύζυγος του Θωρ ήταν η Σιφ, για την οποία δεν ξέρουμε πολλά πέρα από το ότι είχε χρυσά μαλλιά κατασκευασμένα από νάνους, αφού ο Λόκι είχε κόψει τα δικά της χρυσά μαλλιά. Είχε τρία παιδιά: τον Μάγκνι, την Θρόυντ και τον Μόντι και έναν θετό γιο, τον Ουλλρ.

Τα αντικείμενα του Θωρ

Ο Θωρ κατείχε ένα πολεμικό σφυρί, το Μγιόλνιρ (Mjollnir), το οποίο με μαγικό τρόπο επέστρεφε στον κάτοχό του, αφού έβρισκε τον στόχο του. Για το χειρισμό του ο Θωρ φορούσε σιδερένια γάντια και μια ζώνη που διπλασίαζε τη δύναμή του.

Το όνομα Θωρ

Η ημέρα του Θωρ ή Τορ (Tor's Day ή Thor's Day) έδωσε το Thursday (δηλ. Πέμπτη) στα αγγλικά, το Donnerstag (που σημαίνει η ημέρα του κεραυνού) στα Γερμανικά, το Donderdag στα Ολλανδικά και το Torsdag στα Σουηδικά, Δανέζικα και Νορβηγικά.
Πέδρο δε Ριβέρα

Βιογραφία και έργο

Υπήρξε μαθητής του Χοσέ Μπενίτο δε Τσουριγέρα· ακολουθώντας το ύφος του πραγματοποίησε πολλά έργα που θεωρούνται η αποθέωση του ύστερου Μπαρόκ στη Μαδρίτη ενώ έφερε εις πέρας σημαντικά έργα πολεοδομίας στην πρωτεύουσα. Εργάστηκε υπό τον δάσκαλό του και τον έτερο αρχιτέκτονα της ισπανικής αυλής Τεοδόρο Αρδεμάνς και σταδιακά αναδείχθηκε σε εξέχοντας αρχιτέκτονα της Μαδρίτης υπό την προστασία ευγενών όπως ο Μαρκήσιος του Μπαδίγιο. Έργα του αποτέλεσαν μεταξύ άλλων, η πύλη του Αγίου Βικεντίου, ο στρατώνας στο Κόντε Ντούκε, το σημερινό Μουσείο της Ιστορίας Μαδρίτης και η γέφυρα του Τολέδο στον Μανθανάρες ενώ υπήρξε ένας από τους υποψήφιους για την εκτέλεση των έργων του νέου βουρβωνικού ανακτόρου της Μαδρίτης, θέση που έχασε από τον Φιλίπο Γιουβάρα.
Αναφορικά με τη Μαδρίτη, υπήρξε ένας από τους πρώτους πολεοδόμους που σχεδίασε τη μελλοντική επέκταση της πόλης πέραν του Μανθανάρες.
El Al

Ιστορία

Η εταιρεία ιδρύθηκε στις 15 Νοεμβρίου 1948 και ξεκίνησε να πετάει τον Αύγουστο του 1949 με μία πτήση από Τελ Αβίβ προς Παρίσι με ενδιάμεση στάση στη Ρώμη, ενώ ένα χρόνο μετά προσέθεσε και το Λονδίνο. Η πρώτη απ' ευθείας πτήση από Τελ Αβίβ για Νέα Υόρκη πραγματοποιήθηκε στις 15 Ιουνίου 1961, με ένα Boeing 707, διανύοντας 9.269 χιλιόμετρα σε 9 ώρες και 33 λεπτά. Στις 24 Μαΐου 1991, ένα Boeing 747 της El Al πέρασε στην ιστορία μεταφέροντας 1.087 επιβάτες (Αιθίοπες Εβραίους) από την Αντίς Αμπέμπα στο Ισραήλ, κατά την Επιχείρηση Σολομών. 
Η πρώτη φάση της μακρά αναμενόμενης ιδιωτικοποίησης πραγματοποιήθηκε τον Ιούνιο του 2003, όταν το 15% των μετοχών της εταιρείας συμπεριελήφθησαν στο Χρηματιστήριο Αξιών του Τελ Αβίβ. Στα μέσα του 2004, ο διευθύνων όμιλος Knafaim-Arkia Holdings της Ισραηλινής αεροπορικής εταιρείας Arkia Israel Airlines απέκτησε μεγάλο μερίδο της El Al. Σήμερα, οι ιδιοκτήτες της El Al είναι ο όμιλος Knafaim-Arkia Holdings (40%), ιδιώτες (30%) και η Ισραηλινή Κυβέρνηση το υπόλοιπο των μετοχών (30%). Η El Al απασχολεί 5.417 υπαλλήλους. Η El Al διαθέτει και μία θυγατρική εταιρεία ναυλωμένων πτήσεων, την Sun D'Or.

Συμβάντα και Ατυχήματα

Στις 27 Ιουλίου 1955 ένα Lockheed Constellation της El Al καταρρίφθηκε στον εναέριο χώρο της Βουλγαρίας, σκοτώνοντας όλα τα μέλη του πληρώματος και τους επιβάτες
Το 1968, εκδηλώθηκε αεροπειρατεία σε αεροσκάφος της El Al από Άραβες, μέλη του Οργανισμού Απελευθέρωσης της Παλαιστίνης. Ενώ το αεροσκάφος ταξίδευε προς Ρώμη, οι αεροπειρατές ανάγκασαν τον πιλότο να το πετάξει προς το Αλγέρι. Οι διαπραγματεύσεις ξεπέρασαν τις 40 ημέρες. Όλοι οι επιβάτες και το πλήρωμα απελευθερώθηκαν και αεροπειρατές δεν συνελήφθησαν. Αυτή ήταν η πρώτη και μοναδική αεροπειρατεία αεροσκάφους της El Al.
Το 1970 ένοπλοι άντρες προσπάθησαν να καταλάβουν αεροσκάφος της εταιρείας, χωρίς επιτυχία όμως. Η ενέργεια αυτή ήταν μέρος της τρομοκρατικής ενέργειας γνωστής με την ονομασία Αεροπειρατείες στο Ντώσον Φιλντ (Dawson Field).
Στις 4 Οκτωβρίου 1992 ένα εμπορευματικό Boeing 747-200F, εκτελώντας την πτήση El Al 1862, κατέπεσε στα συγκροτήματα διαμερισμάτων Γκρένεβην Groeneveen και Κλάιν-Κλούϊτμπεργκ (Klein-Kluitberg) στο Μπίζλμερμηρ, (Bijlmermeer), μία γειτονιά του Άμστερνταμ στην Ολλανδία. Το τριμελές πλήρωμα, ένας επιβάτης και 43 άτομα στο έδαφος σκοτώθηκαν. Πιθανολογείται πως στο αεροσκάφος είχαν φορτωθεί ουσίες που επιφέρουν βλάβη στο νευρικό σύστημα (nerve agent components).
Στις 4 Ιουλίου 2002, ένοπλος άντρας άνοιξε πυρ στο εκδοτήριο εισιτηρίων της El Al στο Διεθνές Αεροδρόμιο του Λος Άντζελες (ΙΑΤΑ:LAX). Αν και ο Αιγυπτιακής καταγωγής άνδρας δεν ήταν μέλος κάποιας οργάνωσης, θορυβήθηκε έντονα από την υποστήριξη των ΗΠΑ προς το Ισραήλ για κάποιο θέμα που δεν συμφωνούσε. Το γεγονός αυτό οδήγησε το FBI να καταχωρήσει την επίθεση αυτή ως τρομοκρατική ενέργεια εντός των ΗΠΑ.
Qoros

Οχήματα

Τα κύρια οχήματα που παράγει μέχρι στιγμής είναι τα εξής:
Πανελλήνιο πρωτάθλημα ανώμαλου δρόμου γυναικών 2006

Το Πανελλήνιο πρωτάθλημα ανώμαλου δρόμου γυναικών 2006 διεξήχθη στις 26 Φεβρουαρίου στο Ολυμπιακό κέντρο Ιππασίας Μαρκόπουλου. Πρωταθλητής στο ομαδικό αναδείχθηκε ο Γ.Α.Σ. Ιλισσός για τρίτη φορά στην ιστορία της διοργάνωσης και για πρώτη φορά από το 1989. Παράλληλα, έγιναν τα πανελλήνια πρωταθλήματα μικρών ηλικιών.
Περόνη (οστό)

Η περόνη είναι το εξωτερικό οστό της κνήμης. Σε αντίθεση με τη κνήμη δεν φέρει το βάρος του σώματος και γι’ αυτό είναι πιο λεπτό και δε συμμετέχει στην άρθρωση του γονάτου. Εμφανίζει μια μικρή κεφαλή, ένα στενό αυχένα και μια λεπτή διάφυση που καταλήγει προς τα κάτω στο έξω σφυρό.

Περιγραφή

Η κεφαλή της περόνης είναι μια σφαιροειδής διόγκωση του άνω άκρου της. Στην άνω –έσω επιφάνειά της έχει μια αρθρική γλήνη για την άρθρωση με τον εξωτερικό κνημιαίο κόνδυλο. Πάνω και έξω από τη γλήνη αυτή προβάλλει η στυλοειδής απόφυση της περόνης. Ο αυχένας της περόνης χωρίζει τη κεφαλή από τη διάφυση. Στον αυχένα πορεύεται το κοινό περονιαίο νεύρο.
Η διάφυση της περόνης είναι σχεδόν τριγωνική και έχει τρία χείλη, το πρόσθιο, οπίσθιο και μεσόστεο χείλος και τρεις επιφάνειες, έσω, έξω και οπίσθια. Η περόνη ενώνεται με τη κνήμη με το μεσόστεο υμένα, ο οποίος προσφύεται στο μεσόστεο χείλος. Η οπίσθια επιφάνεια έχει μια ακρολοφία, τη μέση ακρολοφία, η οποία τη χωρίζει στη μέση. Το κάτω άκρο της περόνης διευρύνεται και σχηματίζει το έξω σφυρό. Η έσω επιφάνεια του έξω σφυρού αρθρώνεται με τον αστράγαλο, αποτελώντας το έξω τμήμα της ποδοκνημικής άρθρωσης. Ακριβώς πάνω από την άρθρωση με το αστράγαλο, η περόνη αρθρώνεται με την κνήμη. Κάτω από το εντύπωμα για την άρθρωση με τον αστράγαλο βρίσκεται ο βόθρος του έξω σφυρού, στον οποίο προσφύεται ο οπίσθιος αστραγαλοπερονιαίος σύνδεσμος. Στην πίσω επιφάνεια, το σφυρό έχει μια αύλακα στην οποία πορεύονται οι τένοντες του μακρού και βραχέως περονιαίου μυ.
28η Συμφωνία (Μότσαρτ)

Η 28η Συμφωνία σε Ντο μείζονα, K. 200/189k (γερμανικά: Sinfonie C-Dur Köchelverzeichnis 200) είναι μία συμφωνία του Βόλφγκανγκ Αμαντέους Μότσαρτ. Οι ημερομηνίες της σύνθεσης δεν είναι ακριβείς: πιθανώς να γράφτηκε Νοέμβριο του 1773 ή του 1774. Η Συμφωνία θεωρείται κι αυτή ένα πρώιμο έργο του συνθέτη, το οποίο ακολουθεί τη φόρμα της 25ης Συμφωνίας.
Κίος

Ιστορική αναδρομή

Χτίστηκε από τους Μιλήσιους τον 8ο - 7ο αιώνα π.Χ. στις ακτές της Βιθυνίας, στον κόλπο της Προποντίδας. Αποτέλεσε ένα σπουδαίο εμπορικό κέντρο για πάρα πολλά χρόνια και η πόλη έμεινε γνωστή για την εξαιρετική δημοκρατική οργάνωσή της. Ο Αριστοτέλης στο βιβλίο του Κιανών Πολιτεία περιγράφει την πολιτική και οικονομική οργάνωση της πόλης, με έξυπνη οργάνωση της φορολογίας και του εμπορίου. Κατά την περίοδο 4ου - 3ου π.Χ. αιώνα η πόλη διέθετε στην κυκλοφορία νομίσματα που βρέθηκαν σε λιμάνια απομακρυσμένων χωρών και διασώζονται σήμερα σε πολλές συλλογές. Αργότερα ο Βιθυνός βασιλιάς Προυσίας Α΄ την μετονόμασε σε Προυσιάδα. Κατά την Ρωμαϊκή και Βυζαντική περίοδο συνέχισε την πολιτιστική παρουσία της στον τότε γνωστό κόσμο και ακόμη στα χέρια των Οθωμανών Τούρκων υπήρξε σπουδαίο λιμάνι ναυπήγησης του Οθωμανικού στόλου από έμπειρα χέρια Κιανών.
Το 1919 η πόλη είχε περίπου 5000 κατοίκους εκ των οποίων 4620 Έλληνες, 242 Τούρκοι, 107 Αρμένιοι και 178 διάφοροι. Ύστερα από τη Μικρασιατική καταστροφή oι πρόσφυγες της Κίου ίδρυσαν την Παραλία Πιερίας και την Νέα Κίο στην Αργολίδα.
Σπιθαμή

Η σπιθαμή είναι «ανθρωπομετρική μονάδα μήκους», που δεν ανήκει στο διεθνές σύστημα μονάδων SI, και ορίζεται ως το μήκος ανοίγματος της παλάμης ενός ενήλικα, δηλαδή περίπου 18 εκατοστά. Δεν πρέπει να συγχέεται με την παλάμη.
Σβούρα

Κατασκευή

Η εκδοχή του παιχνιδιού της σβούρας, την οποία περιστρέφει το ξετύλιγμα ενός σπάγκου, φτιαχνόταν από ξύλο και ζωγραφίζονταν με χρώματα και σχέδια. Οι σβούρες μπορεί να είναι περίτεχνες μεταλλικές κατασκευές με μηχανισμούς που βοηθούν στην περιστροφή τους. Τελευταία χρησιμοποιείται και πλαστικό για την κατασκευή τους. Ως σβούρα χρησιμοποιείται και γίνεται παιχνίδι οτιδήποτε μπορεί και περιστρέφεται γύρω από κάποιον άξονά του με τη βοήθεια των δαχτύλων του χεριού.
Τέλι Σαβάλας

Βιογραφία

Γεννήθηκε ως Αριστοτέλης Σαβάλας στο Γκάρντεν Σίτυ της Νέας Υόρκης και ήταν το δεύτερο παιδί από τα πέντε του Νίκου και της Χριστίνας Τσαβαλά, ελλήνων μεταναστών, με καταγωγή από την Λακωνία. Ο Νίκος Σαβάλας διατηρούσε εστιατόριο στην Νέα Υόρκη. Ο Αριστοτέλης ξεκίνησε να δουλεύει, όταν ήταν 8 χρονών ως εφημεριδοπώλης και λούστρος. Όταν μπήκε στο γυμνάσιο μιλούσε μόνο ελληνικά. Αποφοίτησε το 1942.
Κατά τον Β΄ Παγκόσμιο Πόλεμο άρχισε να εργάζεται για το υπουργείο Εξωτερικών μεταδίδοντας τη σειρά "Your Voice of America" και μετά για το τηλεοπτικό κανάλι ABC News. Αυτό ήταν και το ξεκίνημά του στον χώρο τής ψυχαγωγίας. Η καριέρα του ως ηθοποιού άρχισε αργότερα, μετά τα 35 του.

Προσωπική Ζωή

Ο Σαβάλας παντρεύτηκε τρείς φορές. Το 1948 μετά τον θάνατο του πατέρα του από καρκίνο, παντρεύτηκε την συμμαθήτριά του στο κολλέγιο, Κάθρην Νικολαίδης και απέκτησε την πρώτη του κόρη, την Κριστίνα το 1950. Το 1957, η Κάθρην υπέβαλε αίτηση διαζυγίου. Μετά τον χωρισμό του και την επιστροφή στο σπίτι τής μητέρας του, ο Σαβάλας θα γνωρίσει την δασκάλα  στο Κέντρο Θεάτρου του Γκάρντεν Σίτυ, την Μέριλιν Γκαρντέρ. Θα παντρευτούν το1960 και θα κάνουν δύο κόρες. Την Πηνελόπη το 1961 και την 
Candace, το 1963. Θα πάρουν διαζύγιο το 1974. Τον Ιανουάριο του 1969, κατά την διάρκεια των γυρισμάτων της ταινίας
Majesty's Secret
Service, ο Σαβάλας θα γνωρίσει την ηθοποιό Σάλυ Άνταμς, με την οποία θα αποκτήσει τον γιό του, Νικόλας Σαβάλας, το 1973. Ο Σαβάλας και η Σάλυ Άνταμς δεν θα παντρευτούν και θα μείνουν μαζί μέχρι το Δεκέμβριο τού 1978. Κατά την διάρκεια τής τελευταίας σεζόν του Κότζακ θα γνωρίσει την Τζούλι Χοβλάντ, μια ταξιδιωτική πράκτορα από την Μιννεσοότα. Θα παντρευτούν το 1984 και θα κάνουν δύο παιδιά, τον Κριστιάν και την Αριάνα και θα μείνουν μαζί μέχρι τον θάνατό του, το 1994.
Μιλτιάδης Γκούσκος

Βιογραφία

Ο Μιλτιάδης Γκούσκος ήταν γόνος της παλιάς οικογένειας των Γκούσκων από το χωριό Καταστάρι, η οποία, σύμφωνα με το Χρονικό του Γεωργιλά, είχε μετοικήσει στη Ζάκυνθο στα τέλη του 15ου αι. από την Αρκαδία. Ήταν γιoς του Μιχαήλ Γκούσκου και αδελφός του δικηγόρου και πολιτευτή Θεόδωρου Γκούσκου, ο οποίος είχε πρωτοεκλεγεί βουλευτής Ζακύνθου στις εκλογές της 31ης Μαΐου/13ης Ιουνίου 1915 με το Κόμμα των Φιλελευθέρων του Ελ. Βενιζέλου.
Ο Γκούσκος, που ήταν και έφεδρος αξιωματικός του πυροβολικού, ήταν αθλητής του Πανελληνίου. Είχε συμμετάσχει αρχικά στα Τήνια το 1895, κερδίζοντας δύο χρυσά μετάλλια, σε σφαιροβολία και δισκοβολία, ενώ είχε λάβει μέρος και στην ελληνορωμαϊκή πάλη, όπου μοιράστηκε την τρίτη θέση με τον αθλητή του Εθνικού Ιωάννη Γιαννούλη. Το 1896 στους προκριματικούς για τους Ολυμπιακούς αγώνες (9-11 Μαρτίου), οι οποίοι θεωρούνται και το πρώτο πανελλήνιο πρωτάθλημα στίβου, κατέκτησε την πρώτη θέση στη σφαιροβολία. Την ίδια χρονιά πήρε μέρος και στους «Παναχαΐκούς Αγώνες» στην Πάτρα, όπου ήταν πρώτος στη σφαιροβολία με επίδοση 10,73μ. και δεύτερος στη δισκοβολία με ρίψη 28,40μ.
Στους Α' Ολυμπιακούς Αγώνες του 1896 στην Αθήνα ήταν αργυρός ολυμπιονίκης στη σφαιροβολία. Το αγώνισμα διεξήχθη στο Παναθηναϊκό στάδιο τη δεύτερη μέρα των αγώνων και πήραν μέρος επτά αθλητές, δυο εκ των οποίων ήταν Έλληνες. Ο Γκούσκος με επίδοση 11,09μ. ήλθε δεύτερος, πίσω από τον Αμερικάνο Γκάρετ (Garret) που είχε επιτύχει βολή 11,22μ.
Απεβίωσε το 1903 στην Ινδία, όπου εργαζόταν στις επιχειρήσεις του οίκου Ράλλη.
Βιοσυντονισμός

Ο βιοσυντονισμός είναι μία ψευδοεπιστημονική μέθοδος η οποία ισχυρίζεται ότι θεραπεύει τον ασθενή μέσω συχνοτήτων του ίδιου. Έχει αναγνωριστεί στην Ελλάδα ως μέρος της εναλλακτικής ιατρικής με υπουργική απόφαση, όπου διευκρινίζεται ωστόσο ότι δεν τεκμηριώνεται επιστημονικά η αποτελεσματικότητα της μεθόδου ούτε ως διαγνωστική μέθοδος με τον όρο που χρησιμοποιείται από τη συμβατική κλασσική ιατρική, και ότι η αναγνώριση της ύπαρξης της τεχνολογίας δεν συνεπάγεται και αποδοχή της εφαρμογής της. 
Ο Βιοσυντονισμός απορρίπτεται ως πραγματική μέθοδος θεραπείας από την επιστημονική κοινότητα, που την κατατάσσει στην κατηγορία της ψευδοεπιστήμης. Μέσω μιας γλώσσας που χαρακτηρίζεται από καθαρότητα και σαφήνεια, καθώς και την κατάλληλη επικοινωνιακή πολιτική, ο Βιοσυντονισμός συσκοτίζει σημαντικά επιστημονικά ζητήματα, παρουσιάζοντας, με πειστικό τρόπο, ανοησίες ως επιστημονική αλήθεια, παραπλανώντας ασθενείς, ενδεχομένως και με κίνδύνους για την υγεία τους.

Επιστημονική κριτική

Λόγω έλλειψης οποιασδήποτε επιστημονικής εξήγησης του τρόπου λειτουργίας της θεραπείας με τη μέθοδο του βιοσυντονισμού, οι ερευνητές κατατάσσουν αυτή τη διαδικασία στην κατηγορία της ψευδοεπιστήμης. Επιστημονικές μελέτες δεν έχουν παρουσιάσει αποτελέσματα που ξεπερνάνε αυτά των εικονικών φαρμάκων (placebo).
Έχουν καταγραφεί περιπτώσεις ηλεκτρονικής απάτης, όπου ο θεραπευτής έκανε ψευδείς ισχυρισμούς ότι είχε τη δυνατότητα να θεραπεύσει τον καρκίνο, και ότι οι πελάτες του δεν είχαν ανάγκη να υποστούν χημειοθεραπεία ή εγχειρήσεις που συνιστούσαν πτυχιούχοι γιατροί, ενώ αυτές οι πρακτικές θα μπορούσαν να τους σώσουν τη ζωή. Ο Μπεν Γκόλντεϊκρ (Ben Goldacre) σατίρισε το BBC όταν εκείνο παρουσίασε ως γεγονός τους ισχυρισμούς μιας κλινικής ότι η αυτή η θεραπεία είχε τη δυνατότητα να αποτρέψει το 70% των πελατών της από το κάπνισμα, δηλαδή αποτέλεσμα καλύτερο από οποιαδήποτε συμβατική μέθοδο απεξάρτησης.
Στις Ηνωμένες Πολιτείες της Αμερικής ο οργανισμός ελέγχου τροφίμων και φαρμάκων (U.S. Food and Drug Administration (FDA)) ταξινομεί "συσκευές που χρησιμοποιούν μέτρηση αντίστασης για τη διάγνωση και θεραπεία διαφόρων ασθενειών" ως  "Class III" συσκευές, για τις οποίες απαιτείται η έγκριση της FDA προκειμένου να ξεκινήσει η εμπορική προώθησή τους. Ο FDA έχει απαγορεύσει την πώληση ορισμένων από αυτές τις συσκευές στην αγορά των ΗΠΑ, και έχει ασκήσει ποινική δίωξη κατά αρκετών πωλητών ηλεκτρικών συσκευών για ψευδείς ισχυρισμούς που αφορούσαν ιατρικά οφέλη. Σύμφωνα με το Quackwatch αυτή η μέθοδος θεραπείας είναι εντελώς παράλογη και ο προτεινόμενος μηχανισμός δράσης της αδύνατος.
Ίζημα

Ίζημα ή υποστάθμη (κοινώς κατακάθι) ονομάζεται το στερεό κατάλοιπο από αιώρημα σε υγρό. Είναι η αδιάλυτη ουσία που σχηματίζεται σε ένα μείγμα και που μπορεί να απομακρυνθεί από αυτό με τη μέθοδο της διήθησης. Διακρίνονται διάφορα είδη ιζημάτων όπως τα κρυσταλλικά, τα κοκκώδη, τα άμορφα, τα ζελατινοειδή, ή πηκτωματώδη. Ο σχηματισμός τους εξαρτάται από πολλούς παράγοντες.
Επίσης στη γεωλογία ως ίζημα χαρακτηρίζεται το πέτρωμα που σχηματίζεται από κατακρήμνιση και απόθεση υλικών που είτε αιωρούνται στον αέρα, είτε στο νερό και είναι διαλυμένα σε αυτό. Από την προέλευσή τους τα ιζήματα διακρίνονται έτσι σε ανεμογενή ή αιολικά ιζήματα και σε υδατογενή ιζήματα.
Τα ιζήματα είναι επίσης γνωστά ως ιζηματογενείς σχηματισμοί ή αποθέσεις, και ως ιζηματογενή πετρώματα.
Βιασμοί στην Ινδία

Οι βιασμοί στην Ινδία είναι σύνηθες φαινόμενο. Είναι το πιο συνηθισμένο έγκλημα εναντίον του γυναικείου φύλλου. Οι Ινδοί δεν σέβονται τις γυναίκες και τις θεωρούν κτήμα τους. Πολλά είναι τα θύματα βιασμού στην Ινδία. Έχει καταγγελθεί από την εφημερίδα Χιντού ότι οι καταδίκες για τους βιασμούς είναι όλο και λιγότερες, την ώρα που ο αριθμός των βιασμών αυξάνεται. Ο νόμος στην Ινδία επιτάσσει πως τα θύματα βιασμών θα πρέπει να προστατεύονται από την τήρηση της ανωνυμίας τους.
Επειδή οι βιασμοί είναι κοινό φαινόμενο, η κάλυψή τους από την εγχώριο τύπο είναι μικρή. Όταν γίνεται αναφορά από το τύπο, τα περισσότερα άρθρα επικεντρώνεται περισσότερο στο θύμα και το αίσθημα ντροπής που το διακατέχει, παρά το ίδιο το γεγονός ή το δράστη. Συνηθώς αυτά τα άρθρα συνοδεύονται από εικόνες ή φωτογραφίες, τις λεγόμενες ρούμπρικες, ώστε να εντάξουν γρήγορα τον αναγνώστη στο θέμα, που απεικονίζουν γυναίκες, παρά τους δράστες.
Χενκ Γιαν Χελντ

Καριέρα

Ο Χενκ Γιαν Χέλντ αγωνίστηκε επαγγελματικά στην Ολλανδία μέχρι την ηλικία των 25 ετών, όταν και αποφάσισε να συνεχίσει την καριέρα του εκτός της χώρας του.
Το 1992 υπέγραψε συμβόλαιο συνεργασίας με την ιταλική Γαλιλαίο Τζιοβόλλευ και δύο χρόνια μετά μετεγγράφη στη Ζινέλα Μπολόνια, ομάδα επίσης της Ιταλίας.
Το 1995 μεταπήδησε στην Παγιαβόλο Μοντένα και ένα χρόνο αργότερα ταξίδεψε στην Ελλάδα για λογαριασμό του Ολυμπιακού Πειραιώς. Με τον Ολυμπιακό κατέκτησε το Κύπελλο Ελλάδας του 1997.
Από το 1997, μέχρι και το 2008, αγωνίστηκε σε πολλές ιταλικές ομάδες και συγκεκριμένα στις Ματσεράτα (1997-98), Παλέρμο (1998-00), Βόλλευ Μιλάνο (2000-03), Παγιαβόλο Πάρμα (2003-04), Περούτζια (2004-05), Λούπι Σάντα Κρος (2005-06) και Ρέιμα Κρέμα (2006-08).
Το 2008 αποφάσισε να αποσυρθεί από την ενεργό δράση και να βάλει τέλος στην πολυετή καριέρα του.

Διεθνείς συμμετοχές

Ο Χενκ Γιαν Χέλντ έχει πραγματοποιήσει αρκετές συμμετοχές με την εθνική ομάδα πετοσφαίρισης της Ολλανδίας.
Μεταξύ άλλων, έχει συμμετάσχει στους Ολυμπιακούς Αγώνες του 1996 καθώς και στο Ευρωπαικό Πρωτάθλημα του 1997, στο οποίο μάλιστα κατέκτησε την πρώτη θέση και το χρυσό μετάλλιο.
Κύπελλο Ιντερτότο 1994

Ομίλοι

Οι ομάδες διαχωρίστηκαν σε 8 ομίλους των 5 ομάδων ο κάθε ένας. Η κάθε ομάδα έπαιξε με τις υπόλοιπες του ομίλου της από μία φορά.
Α΄ κατηγορία πετοσφαίρισης ανδρών Κύπρου 2013-14

Σύστημα διεξαγωγής

Στο πρωτάθλημα της Α΄ κατηγορίας 2013-14 συμμετείχαν 8 ομάδες. Διεξήχθη σε δύο φάσεις. Στην πρώτη φάση, όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση των 14 αγωνιστικών (Α΄ φάση) οι ομάδες χωρίστηκαν σε 2 ομίλους, ανάλογα με τη θέση τους, δίνοντας αγώνες  κατάταξης (Β΄ φάση). Στους αγώνες κατάταξης μεταφέρθηκαν τα αποτελέσματα, οι βαθμοί, τα σετ και οι πόντοι της Α΄ φάσης.
Οι ομάδες στις θέσεις 1-4 διαγωνίστηκαν για την κατάκτηση του πρωταθλήματος και τις θέσεις που οδηγούσαν στα πρωταθλήματα Ευρώπης. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς.
Οι ομάδες στις θέσεις 5-8 αναμετρήθηκαν αναμεταξύ τους από δύο φορές, μία εντός και μία εκτός έδρας. Η τελευταία ομάδα διαβαθμίστηκε στη Β΄ κατηγορία 2014-15. Η προτελευταία ομάδα έδωσε αγώνα μπαράζ με τη δεύτερη ομάδα του πρωταθλήματος Β΄ κατηγορίας 2013-14, με τη νικήτρια να συμμετέχει στην Α΄ κατηγορία 2014-15 και την ηττημένη στη Β΄ κατηγορία 2014-15.

Αλλαγές σε σχέση με την περίοδο 2012-13

Στο πρωτάθλημα της περιόδου 2013-14 συμμετείχε ο πρωταθλητής της Β΄ κατηγορίας 2012-13, ΑΠΟΕΛ. Δεν συμμετείχε η Ολυμπιάδα Νεάπολης η οποία τερμάτισε στην τελευταία θέση του πρωταθλήματος Α΄ κατηγορίας 2012-13 και υποβιβάστηκε στο πρωτάθλημα Β΄ κατηγορίας 2013-14.

Μπαράζ

Η προτελευταία ομάδα, ΑΠΟΕΛ, έδωσε αγώνα μπαράζ με τη δεύτερη ομάδα του πρωταθλήματος Β΄ κατηγορίας 2013-14, Ολυμπιάδα Νεάπολης, με τη νικήτρια να συμμετέχει στην Α΄ κατηγορία 2014-15 και την ηττημένη στη Β΄ κατηγορία 2014-15. Ο ΑΠΟΕΛ κέρδισε με 3-0 σετ και παρέμεινε στην Α΄ κατηγορία.
Νουτοπία

Με την ονομασία Νουτόπια ή Νουτοπία φέρεται μια ιδεατή (φανταστική) χώρα που συνέλαβαν και δημιούργησαν στα πλαίσια του ειρηνικού τους, αντιπολεμικού, κινήματος ο τραγουδιστής Τζον Λένον, του άλλοτε συγκροτήματος των Μπιτλς και η σύζυγός του Γιόκο Όνο.

Ιστορία

Στις 1 Απριλίου του 1973, ο Τζων Λένον και η Γιόκο σε συνέντευξη τύπου που έδωσαν στη Νέα Υόρκη έκαναν αναφορά για την ιδεατή αυτή χώρα ως ένα ειρηνικό εγχείρημα. Εικάζεται πως το όλο εγχείρημα ήταν μια σάτιρα στα προβλήματα που δημιουργούσαν οι αρχές για την παραμονή του Λένον στις ΗΠΑ. Σύμφωνα με τον προσδιορισμό του ίδιου του Λένον, κατά την επίσημη ανακοίνωσή του, παρουσίασε την Νουτοπία ως μια χώρα (πνευματικό χώρο), βασισμένη στα ιδεώδη που εκφράζονται στους στίχους του τραγουδιού του Imagine.
 

Στο δίσκο τους "Mind Games" περιέχεται και ο εθνικός ύμνος της ιδεατής αυτής χώρας. Ένα συμβολικό μικρό κομμάτι, μόλις τριών δευτερολέπτων, χωρίς ήχο. Η Νουτοπία είναι μια χώρα (ιδεατός χώρος), βασισμένη στην ηθική και την ελευθερία χωρίς κοσμικούς νόμους αλλά και πέραν αυτών, χωρίς διαβατήρια, χωρίς πολίτες (υπηκόους), χωρίς φόρους, χωρίς γη. Έτσι όλοι όσοι αποδέχονται την ιδεατή αυτή χώρα και επιθυμούν να συμπεριλαμβάνονται ως μέλη της γίνονται ταυτόχρονα "πολίτες - Πρεσβευτές" της Νουτοπίας (της ιδέας της). 
Ως σημαία (σύμβολο) της Νουτοπίας ορίσθηκε το "λευκό μαντήλι" ή η "λευκή σημαία" που διεθνώς αποτελεί σύμβολο ανακωχής. Το συγκρότημα των U2 ήταν από τα πρώτα συγκροτήματα που υποστήριξαν αυτή την ιδεατή χώρα και έγιναν "Πρεσβευτές" της.
 
Στις συναυλίες τους έκαναν συχνά έπαρση της σημαίας της Νουτοπίας ειδικά όταν τραγουδούσαν πολιτικά πλην όμως αδέσμευτα τραγούδια και συγκεκριμένα το "Sunday Bloody Sunday", ένα τραγούδι το οποίο έχει τον ίδιο τίτλο με ένα τραγούδι του Λένον στο καθαρά πολιτικό του δίσκο με τίτλο "Some Time in New York City".
Ζάχος Μήλιος

Κατά την Επανάσταση του 1821

Η οικογένεια στην οποία ο Μήλιος ανήκει είχε προσφέρει πολλά αξιόμαχα μέλη στο 'ελληνοαλβανικό' σώμα του βασιλείου της Νεάπολης Κάτω Ιταλίας (αποκαλούμενο επίσημα ως 'Μακεδονικό' από τους Ιταλούς). Το 1824 συνόδευσε τον αδελφό του, ο οποίος ήταν επικεφαλής σώματος πολυάριθμων Χειμαρριωτών, στην δυτική Ελλάδα, όπου και εξεστράτευσαν εναντίον του Ομέρ Βρυώνη, υπό τις διαταγές του Αλέξανδρου Μαυροκορδάτου.
Το 1825, μαζί με τον αδελφό του, τον Νότη Μπότσαρη και τον Δήμο Ρηνιάσσα συμμετείχαν σε μάχες κατά του Κιουταχή στις περιοχές Μακρυνόρους και Καστέλι Ανατολικού. Το ίδιο έτος μαζί με το σώμα των Χειμαρριωτών, του οποίου ήταν υποδιοικητής, εισήλθαν στο Μεσολόγγι και ενίσχυσαν τους πολιορκούμενους. Ο Ζάχος Μήλιος πολέμησε ως σωματάρχης στον προμαχώνα «Μιαούλης» και έλαβε μέρος στην Έξοδο. Αργότερα πολέμησε στις μάχες του Α' Σώματος Στερεάς Ελλάδας, υπό την διοίκηση του Γεωργίου Καραϊσκάκη και το 1827 ανέλαβε αυτόνομη αρχηγία.

Μετά την επανάσταση

Πολιτικά υποστήριζε αρχικά τον Αλέξανδρο Μαυροκορδάτο, όμως στην συνέχεια εντάχθηκε στο «Ρωσικό κόμμα». Επί Ιωάννη Καποδίστρια (1828-1832) εντάχθηκε στα ημιτακτικά σώματα και μετά ως υποταγματάρχης στο Β' Ελαφρό Τάγμα με διοικητή τον Ιωάννη Ρούκη.
Στην οθωνική περίοδο παρέμεινε στο στράτευμα όπου και υπηρέτησε στην οροφυλακή και έφθασε στον βαθμό του διοικητή Τάγματος. Υπήρξε πιστός οθωνικός, όπως και η πλειοψηφία των ετερόχθονων (δηλ. όσων γεννήθηκαν εκτός των τότε ελληνικών συνόρων) στρατιωτικών που είχαν επενδύσει τις ελπίδες τους στην απελευθέρωση των αλύτρωτων πατρίδων τους.
Πέθανε σχετικά πρόωρα (1860). Ο ίδιος έφτασε μέχρι τον βαθμό του Συνταγματάρχη φάλαγγας και λόγω της ιδιαίτερης αποφασιστικότητάς του στο πεδίο της μάχης, τραυματίστηκε τέσσερις φορές.
Μανούσος Παραγιουδάκης

Καριέρα

Γεννήθηκε στις 24 Δεκεμβρίου 1938 στο Χρωμοναστήρι Ρεθύμνου Κρήτης, ενώ έλκει την καταγωγή του,  από το Μελισσουργάκι Μυλοποτάμου, χωριό του πατέρα του,  και αποφοίτησε από τη Στρατιωτική Σχολή Ευελπίδων το 1960 ως ανθυπολοχαγός του Πυροβολικού. Συμπλήρωσε τις σπουδές του σε διάφορα στρατιωτικά σχολεία εσωτερικού και εξωτερικού, στην Ανωτάτη Σχολή Πολέμου και τη Σχολή Εθνικής Άμυνας. Είναι επίσης πτυχιούχος Νομικής και Πολιτικών Επιστημών του Αριστοτελείου Πανεπιστημίου Θεσσαλονίκης (ΑΠΘ).
Τη δεκαετία του 1980 υπηρέτησε, μεταξύ άλλων, στις μυστικές υπηρεσίες (ΚΥΠ - ΕΥΠ) και στο Στρατηγείο του ΝΑΤΟ στη Νάπολη της Ιταλίας (AFSOUTH), επίσης ήταν διοικητής της ΧV Μεραρχίας Πεζικού στην Καστοριά από το 1991 έως το 1993, ενώ από το 1993 ως το 1996 ήταν διοικητής του Δ΄ Σώματος Στρατού, ζώνη ιδιαίτερα αυξημένης ευθύνης η οποία περιλαμβάνει όλη την Θράκη.
Είναι έγγαμος και έχει δύο κόρες και ένα γιο.